
৬ ডিসেম্বর, ২০১৬ 
ব্র্যাক বিশ্ববিদ্যালয়ের সমাবর্তনে শিক্ষামন্ত্রী
উচ্চশিক্ষায় নতুন মাত্রা এনেছে বেসরকারি বিশ্ববিদ্যালয়

ইন্টারন্যাশনাল কনভেনশন সিটি বসুন্ধরায় গতকাল ব্র্যাক বিশ্ববিদ্যালয়ের সমাবর্তন অনুষ্ঠানে শিক্ষামন্ত্রী নুরুল ইসলাম নাহিদ কৃতী শিক্ষার্থীদের হাতে পদক ও সার্টিফিকেট তুলে দেন।
দেশের উচ্চশিক্ষায় বেসরকারি বিশ্ববিদ্যালয়গুলো নতুন মাত্রা যোগ করেছে বলে মন্তব্য করেছেন শিক্ষামন্ত্রী নুরুল ইসলাম নাহিদ। তাঁর মতে, ‘বেসরকারি বিশ্ববিদ্যালয়ে সেশনজট নেই। এ জন্য শিক্ষার্থীদের মধ্যে বিদেশে পড়তে যাওয়ার প্রবণতা কমেছে। এর ইতিবাচক প্রভাব পড়েছে দেশের অর্থনৈতিক ও সামাজিক উন্নয়নে। ’
গতকাল সোমবার রাজধানীর ইন্টারন্যাশনাল কনভেনশন সিটি বসুন্ধরায় ব্র্যাক বিশ্ববিদ্যালয়ের ১১তম সমাবর্তনে প্রধান অতিথির বক্তৃতায় এসব বলেন তিনি। এবার সমাবর্তনের মূল প্রতিপাদ্য ছিল ‘ইন্সপায়ারিং এক্সিলেন্স’।
শিক্ষামন্ত্রী বলেন, ‘আমাদের এখন বড় চ্যালেঞ্জ শিক্ষার গুণগত মান বাড়ানো। তবে ব্র্যাক বিশ্ববিদ্যালয় খুব অল্প সময়ে এই মান অর্জন করতে পেরেছে। এ ছাড়া এই বিশ্ববিদ্যালয়ে নৈতিক শিক্ষা বাধ্যতামূলক করা হয়েছে। বেসরকারি বিশ্ববিদ্যালয়গুলোর মধ্যে ব্র্যাক এগিয়ে গেছে। তবে যাঁরা পিছিয়ে আছেন, তাঁরা এই বিশ্ববিদ্যালয়কে দেখে উদ্বুদ্ধ হতে পারেন। ’
মন্ত্রী বলেন, ‘আমাদের শিক্ষার্থীদের আধুনিক জ্ঞান ও প্রযুক্তিতে দক্ষ মানবসম্পদ হিসেবে গড়ে তোলার দায়িত্ব বিশ্ববিদ্যালয়গুলোর। আমরা পাবলিক ও প্রাইভেট বিশ্ববিদ্যালয়গুলোর মধ্যে পার্থক্য করি না। আমরা চাই সবাই বিশ্বমানের শিক্ষায় শিক্ষিত হোক। কিন্তু কিছু কিছু শিক্ষার্থীদের দায়িত্বহীনতায় তা কষ্টকর হয়ে দাঁড়িয়েছে। কিছু শিক্ষকও দায়িত্বহীনতার পরিচয় দিচ্ছেন। ’
বিশেষ অতিথির বক্তৃতায় বিশ্ববিদ্যালয় মঞ্জুরি কমিশনের চেয়ারম্যান অধ্যাপক আব্দুল মান্নান বলেন, ‘শিক্ষা নিয়ে যারা বাণিজ্য করছে তাদের ব্যাপারে আমরা মনিটরিং জোরদার করেছি। একটি বিশ্ববিদ্যালয়ের কাজ কেবল ডিগ্রি দেওয়া নয়, এ কথা মনে রাখতে হবে। 

